Саламея Русецкая — першая ў гісторыі Рэчы Паспалітай жанчына-доктар, падарожніца, авантурыстка і мемуарыстка. Нарадзілася ў 1718 годзе на тэрыторыі сучаснай Беларусі — ў Навагрудскім ваяводстве, у сям’і мешчаніна ці, мяркуецца, дробнага шляхціча і атрымала выхаванне, якое больш падыходзіла хлопцу. Дзяўчына з малых гадоў любіла страляць і заўсёды мела пры сабе зброю. Калі Саламеі было 14, яе выдалі замуж за нямецкага лекара Якуба Гальпіра. І неўзабаве яна з’ехала разам з ім у Стамбул. Нечакана для мужа Саламея стала праяўляць цікавасць да лекарскай справы, дапамагала яму лячыць хворых. А калі яна пераняла яго веды і набралася вопыту, атрымала ад турэцкіх улад дазвол займацца самастойнай практыкай.